เสียงเพลงพาเพลิน น้องมังกร มือพิณพรแสวงเด็กกาฬสินธุ์ 8 ขวบ แห่งบ้านคำบง
ไปทำความรู้จักกับหนูน้อยวัย 8 ขวบ เจ้าของฉายา มังกร พิณพญานาค กับความสามารถด้านการดีดพิณ ทำชาวบ้านประทับใจ พ่อแม่ เผย ลูกมีทั้งพรสวรรค์และพรแสวง อีกทั้งอนุรักษ์ศิลปวัฒนธรรมพื้นบ้านของชาวภูไทเมื่อวันที่ 29 ก.ค.2563 ผู้สื่อข่าวรายงานว่า ที่ศูนย์วิสาหกิจชุมชนเย็บด้วยจักรปักด้วยมือ บ้านคำบง ต.คำบง อ.ห้วยผึ้ง จ.กาฬสินธุ์ กำลังโชว์ความสามารถด้านการดีดพิณให้ผู้สูงวัยได้รับชมรับฟัง ซึ่งอดใจไม่ไหวต้องลุกขึ้นฟ้อนรำและออกลีลาตามจังหวะเสียงพิณของเด็กชายวัย 8 ขวบด้วยความสนุกสนานทั้งนี้ จากการสอบถามทราบว่า เด็กชายวัย 8 ขวบคนดังกล่าวชื่อ เด็กชายธนทัต สิงหาสาร ชื่อเล่นน้องมังกร กำลังเรียนอยู่ชั้นประถมศึกษาปีที่ 2 โรงเรียนบ้านคำบง โดยการมาดีดพิณแสดงความสามารถในครั้งนี้มากับนางอุไรพร สิงหาสาร ซึ่งเป็นมารดา และเป็นสมาชิกของกลุ่มวิสาหกิจชุมชนเย็บด้วยจักรปักด้วยมือนางอุไรพร สิงหาสาร อายุ 40 ปี บ้านเลขที่ 18 หมู่ 1 บ้านคำบง ต.คำบง อ.ห้วยผึ้ง จ.กาฬสินธุ์ มารดาน้องมังกร กล่าวว่า น้องมังกรบุตรชายวัย 8 ขวบ ชอบเล่นพิณ ซึ่งเป็นดนตรีพื้นบ้านอีสานมาตั้งแต่เด็กๆ และสนใจอย่างจริงจังตอนอายุ 5 ขวบ โดยเริ่มเล่นมาเรื่อยๆ ทั้งนี้ ได้เปิดดูวิธีการเล่นจากยูทูบ จนกระทั่งทุกวันนี้มีความสามารถเล่นได้ถึง 12 ลาย หรือ 12 จังหวะ ทั้งนี้ การเล่นดีดพิณของลูกชาย ตนไม่ได้ห้าม และพยายามหาทางส่งเสริม เพราะไม่เสียการเรียน อีกทั้งยังเป็นการอนุรักษ์ศิลปวัฒนธรรมพื้นบ้านของชาวภูไทและของชาวอีสานอีกด้วยมารดาน้องมังกร กล่าวอีกว่า การเล่นดีดพิณของน้องมังกรนั้น เกิดจากพรสวรรค์และพรแสวงล้วนๆ โดยไม่มีสายเลือดของศิลปินมาก่อนเลย แต่น้องมังกรก็สามารถเล่นได้อย่างน่าทึ่ง ทั้งนี้ คงจะเป็นเพราะได้เห็นชาวบ้านในพื้นที่หลายคนเล่นพิณ โดยเฉพาะในการจัดงานประเพณีต่างๆ ในชุมชน ตลอดจนเห็นบุคคลที่มีความสามารถเล่นพิณ และได้มีโอกาสออกรายการทางทีวี น้องมังกรจึงได้ซึมซับ และมีใจอยากเล่นพิณมาจนถึงทุกวันนี้ โดยมีคนตั้งฉายาให้ว่า น้องมังกร พิณพญานาค เนื่องจากหัวพิณประดับด้วยไม้แกะสลักเป็นรูปเศียรพญานาคนั่นเองขณะที่ น้องมังกร มือพิณตัวน้อย กล่าวว่า ตนสนใจเครื่องดนตรีพิณมาตั้งแต่อายุ 5 ขวบ เห็นผู้ใหญ่ในหมู่บ้านเล่นพิณ ซึ่งเสียงพิณนั้นมีความไพเราะ ฟังแล้วจับใจ มีความสุข ก็อยากจะเล่นดีดพิณเป็นบ้าง นอกจากนี้ จากการที่เห็นเขาดีดพิณออกรายการทางทีวีบ่อยๆ โดยเฉพาะ พ่อน้อย พิณงาม ศิลปินเพลงพิณ ที่แสดงโชว์ในจอทีวีกับศิลปินหมอลำหลายคน ก็อยากจะเล่นพิณเก่งเหมือนพ่อน้อย พิณงาม จึงยึดพ่อน้อย พิณงาม เป็นไอดอล จากนั้นจึงหัดเล่นจากยูทูบ และเล่นอย่างจริงจังเรื่อยมา ซึ่งที่ผ่านมาตนได้ไปร่วมเล่นดีดพิณหลายครั้ง ทั้งในงานโอทอป งานโชว์ต่างๆ ที่ชุมชนและทางโรงเรียนจัดขึ้นน้องมังกร กล่าวด้วยว่า ความใฝ่ฝันของตนนั้น ถึงแม้โตขึ้นอยากจะประกอบอาชีพเป็นหมอรักษาคนไข้ แต่ในส่วนของการเล่นพิณนั้น ตนจะไม่ทิ้งโดยเด็ดขาด คิดว่าในอนาคตอยากจะตั้งวงหรือเป็นคณะหมอพิณที่มีชื่อเสียง นอกจากนี้ ยังเป็นการอนุรักษ์ สืบสานศิลปวัฒนธรรมภูไท และเครื่องดนตรีพื้นบ้านอีสานให้คงอยู่ตราบนานเท่านาน อย่างไรก็ตาม สำหรับผลงานที่ผ่านมา เคยไปร่วมเล่นโชว์ในงานโอทอปภายในชุมชน หรือกิจกรรมการแสดงที่ทางโรงเรียนจัดขึ้น ว่างๆ ก็มากับแม่ โดยมาเล่นดีดพิณที่ศูนย์วิสาหกิจชุมชนให้ผู้สูงอายุ ลูกค้าที่มาซื้อเสื้อผ้าหรือคณะที่มาดูงานได้ชม รวมทั้งเดินทางไปเล่นในงานแสดงสินค้าโอทอปที่ จ.เชียงใหม่ และล่าสุดงานสืบสาน อนุรักษ์ศิลป์ผ้าถิ่นไทย ดำรงไว้ในแผ่นดิน ที่ จ.กาฬสินธุ์.
ไปทำความรู้จักกับหนูน้อยวัย 8 ขวบเจ้าของฉายา มังกร พิณพญานาค กับความสามารถด้านการดีดพิณทำชาวบ้านประทับใจ พ่อแม่ เผย ลูกมีทั้งพรสวรรค์และพรแสวง อีกทั้งอนุรักษ์ศิลปวัฒนธรรมพื้นบ้านของชาวภูไท
ดีดพิณ,น้องมังกร,เพลงพิณ,อนุรักษ์ศิลปวัฒนธรรม,ชาวภูไท,บ้านคำบง,กาฬสินธุ์,ข่าวทั่วไป